Toimekas konstaabel saab kähku aru, millist otsest kasu või ta saada asjaliku tugiisiku juhtimisel tegutsevalt Naabrusvalve tugirühmalt. Valvsate pilkudega kogutud teave sellest, mis asumis toimub, kui mundrimeest lähedal pole, on sageli hindamatu nii kuritegude ja muude õiguserikkumiste avastamiseks kui ka ennetamiseks.  Mida aga ootavad elanikud?  Küsitlused näitavad, et konstaablit tunneb näost- näkku vähem  kui kümme protsenti tema teenindatava piirkonna elanikest. Tõsi, maakohtades on see näitaja oluliselt parem. Peaaegu igal elanikul on probleeme, mille lahendamist ta peab politsei, täpsemalt konstaabli ametitööks. Naabruses elav salaviinamüüja, lärmitsevad poisikesed või kasvõi uksealust märgav hulkurkass on paljudele alalisteks stressiallikateks ja kohe on platsis igiammune küsimus: kus on politsei silmad?  Konstaablilt ootab elanik lahendusi- tema on ju maksumaksja, kelle rahadest politseile palka  makstakse. Paljude probleemide lahendus on teatavasti ainult selles, kui avaldaja ära kuulatakse ja talle kaasa tundes olukorda selgitatakse. Mõnikord on vaja head nõu. Need juhud, millal konstaabel peab kohaldama talle seadusega antud sunnivõimu, on ainult väike osa kogu tööst.  Naabrusvalve tugirühm kohtub konstaabliga palju sagedamini kui muu rahvas. Konstaabel on politseinik, see tähendab: turvateenuse ekspert. Elanikele on vaja selgitada kuritegevuse ja õiguserikkumiste olukorda riigis, maakonnas,  linnas ja konkreetses linnajaos või vallas. On vaja selgitada lihtsamaid turvameetmeid kuritegude vältimiseks: majauste lukustamist, korralikke keldri- ja söeluuke, alumiste korruste akende ja rõduuste kindlustamise vajadust. Rääkida tuleb sellest, kuidas vältida tasku- ja jalgrattavargusi ning mida teha, et auto oleks varguse vastu kaitstud.  Vanureile tuleb selgitada, kuidas hoida oma raha, kuidas kasutada pangakaarti ja kuidas kirjutada PIN- koodi üles nii, et varas seda kasutada ei saaks.  See  kõik nõuab aega ja tõhusat ettevalmistustööd. Aga miks mitte asja enda jaoks lihtsustada, lasta sellest rääkida neil, kellel huvi, et nende vastavat teenust ostetaks?  Kuritegevuse olukord, selle analüüs ja arvandmed on teave, mis kindlasti huvitab iga lehetoimetajat Postimehe peatoimetajast vallalehe tegijani välja. Konstaabli initsiatiivi on vaja, et edastada kohaliku lehe tegijaile prefektuuri teabetalituse või pressiesindaja telefoninumber. Edasi lepivad asjaosalised juba omavahel kokku ja lugu  ilmub.  Kui asumit on elevil hoidmas kohalikku huvi pakkuv kuritegu või muu politseisündmus, tuleb kasutada sama skeemi.  Turvameetmed tähendavad maja- ja korteriomanikele kindlasti lisakulutusi. Tuleb kannatlikult selgitada, võrrelda kulutusi korralikule uksele nendega, mis tekivad, kui varas sellise ukse puudumist kasutab. Aga elanike kulutused turvavarustusele on kellegi äri. Reklaami huvides on paljud luku- või uksefirmade esindajad nõus kohale sõitma ja rahvale rääkima, miks üks asi hea ja  teine parem. Võimalusel peaks konstaabel neid kohtumisi organiseerida aitama, näiteks vallamaja või lasteaia kasutamise luba nõutades. Kohtumisel osalemine ja sõna võtmine tõstab mundrimehe autoriteeti.  Kõik see kehtib ka kindlustuse- ja pangateenuse pakkujate, autode ja jalgrataste turvavarustuse müüjate ning paljude taoliste kohta.   Maarahvale teevad palju tüli ja muret elektriliinide vargused. Autodega ringi kihutavatel traadivarastel kulub loetud minuteid, et mitu postivahet maha lõigata,  kokku keerata, autosse toppida ja kaduda. See seletus kannatanuid ei rahulda. Tuleb läheneda teisest kandist: teadvusatda kõigile ohtu ja selgitada, et elanike valvsuse ja tähelepanelikkuseta on politsei võimetu: lihtsalt ei jõua korraga igal pool olla. Kus tegijaid, seal nägijaid peab hakkama toimima elanike kasuks ja politsei tegemistele abiks.